《晓抵星星峡》
清代·李銮宣

乱峡如奔云，乱山如积铁。祁连伏地行，迤逦曲而折。

老龙忽骧首，不顾坤柱裂。陟立无数峰，时出复时没。

百里人迹断，千里水草绝。流沙白漫漫，天高正飞鹘。

作者简介：（?—1817）清山西静乐人，字伯宣，号石农。乾隆五十五年进士。初由刑部郎累擢云南按察使，以谳狱失当谪戍。后官至云南巡抚。有《坚白石斋集》。